Document ID: 32009D0852

KOMMISSIONENS BESLUTNING
af 26. november 2009
om overgangsforanstaltninger i henhold til Europa-Parlamentets og Rådets forordning (EF) nr. 852/2004 og (EF) nr. 853/2004 for så vidt angår forarbejdning af rå mælk, der ikke opfylder EF-kravene, på mælkeforarbejdningsvirksomheder i Rumænien og om de strukturelle krav til sådanne virksomheder
(meddelt under nummer K(2009) 9083)
(EØS-relevant tekst)
(2009/852/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 852/2004 af 29. april 2004 om fødevarehygiejne (1), særlig artikel 12, stk. 2,
under henvisning til Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (2), særlig artikel 9, og
ud fra følgende betragtninger:
(1)
Ved forordning (EF) nr. 852/2004 er der fastsat generelle hygiejnebestemmelser for fødevarer gældende for ledere af fødevarevirksomheder, der bl.a. er baseret på principperne om risikoanalyse og kritiske kontrolpunkter. Forordningen foreskriver, at ledere af fødevarevirksomheder skal overholde visse procedurer, der er baseret på disse principper.
(2)
Forordning (EF) nr. 853/2004 indeholder særlige hygiejnebestemmelser for animalske fødevarer gældende for ledere af fødevarevirksomheder og supplerer bestemmelserne i forordning (EF) nr. 852/2004. Bestemmelserne i forordning (EF) nr. 852/2004 og (EF) nr. 853/2004 omfatter strukturelle krav til mælkeforarbejdningsvirksomheder samt hygiejnebestemmelser vedrørende rå mælk og mejeriprodukter.
(3)
Rumænien blev ved akten om Bulgariens og Rumæniens tiltrædelse (i det følgende benævnt »tiltrædelsesakten«) indrømmet en overgangsperiode, der udløber den 31. december 2009, for så vidt angår visse mælkeforarbejdningsvirksomheders opfyldelse af de strukturelle krav og hygiejnekravene i forordning (EF) nr. 852/2004 og (EF) nr. 853/2004.
(4)
I henhold til kapitel 5, afdeling B, punkt I, litra a), i bilag VII til tiltrædelsesakten tillades visse mælkeforarbejdningsvirksomheder, der ikke opfylder de strukturelle krav i forordning (EF) nr. 852/2004 og (EF) nr. 853/2004, indtil den 31. december 2009.
(5)
Siden Rumæniens tiltrædelse er antallet af virksomheder, som opfylder de pågældende strukturelle krav, steget. Visse mælkeforarbejdningsvirksomheder er stadig i gang med at gennemføre de strukturelle forbedringer, der er nødvendige for at opfylde de pågældende krav. I lyset af de igangværende strukturelle forbedringer er det nødvendigt at indrømme en tidsbegrænset undtagelse fra de strukturelle krav i forordning (EF) nr. 852/2004 og (EF) nr. 853/2004. De virksomheder, der ikke opfylder de pågældende strukturelle krav, er opført på listen i bilag I til nærværende beslutning.
(6)
I henhold til kapitel 5, afdeling B, punkt I, litra c), i bilag VII til tiltrædelsesakten tillades endvidere visse mejerivirksomheder, der ikke opfylder hygiejnekravene i forordning (EF) nr. 852/2004 og (EF) nr. 853/2004, indtil den 31. december 2009.
(7)
Mælkeproducerende bedrifter, som ikke opfylder de pågældende hygiejnekrav, ligger spredt over hele Rumænien. Andelen af rå mælk, der opfylder disse krav, og som leveres til mælkeforarbejdningsvirksomheder i Rumænien, er kun steget en smule i de senere år.
(8)
Under hensyntagen til den nuværende situation bør der fastsættes en tidsbegrænset undtagelse fra hygiejnekravene i forordning (EF) nr. 853/2004 med henblik på at give Rumænien mulighed for at bringe sin sektor for mælk og mejeriprodukter i overensstemmelse med kravene.
(9)
I lyset af ovenstående bør visse mælkeforarbejdningsvirksomheder, der er opført i bilag II til nærværende beslutning, have tilladelse til som en undtagelse fra forordning (EF) nr. 853/2004 at fortsætte med at forarbejde mælk, der opfylder kravene, og mælk, der ikke gør det, forudsat at forarbejdningen finder sted på separate produktionslinjer. Derudover bør visse mælkeforarbejdningsvirksomheder, der er opført i bilag III til nærværende beslutning, have tilladelse til at fortsætte med at forarbejde mælk, der ikke opfylder kravene, uden separate produktionslinjer.
(10)
Desuden bør mælkeforarbejdningsvirksomheder, der opfylder de strukturelle krav, ikke stilles ringere, og derfor bør sådanne virksomheder have tilladelse til at modtage mælk, der ikke opfylder kravene, på samme betingelser som mælkeforarbejdningsvirksomheder, der ikke opfylder de strukturelle krav.
(11)
Mejeriprodukter, der er fremstillet af mælk, der ikke opfylder kravene, bør kun markedsføres i Rumænien eller anvendes til yderligere forarbejdning i de mælkeforarbejdningsvirksomheder, der er omfattet af undtagelsen i nærværende beslutning.
(12)
Den overgangsperiode, der indrømmes ved nærværende beslutning, bør begrænses til 24 måneder fra den 1. januar 2010. Situationen i den rumænske sektor for mælk og mejeriprodukter bør tages op til fornyet vurdering inden udløbet af nævnte periode. Rumænien bør derfor forelægge Kommissionen årlige rapporter om de opnåede fremskridt i forbindelse med opgraderingen af mælkeforarbejdningsvirksomhederne i Rumænien og de mælkeproducerende bedrifter, der leverer rå mælk til disse virksomheder, og om systemet for afhentning og transport af mælk, der ikke opfylder kravene.
(13)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
I denne beslutning forstås ved »mælk, der ikke opfylder kravene« rå mælk, der ikke opfylder kravene i afsnit IX, kapitel I, underkapitel II og III, i bilag III til forordning (EF) nr. 853/2004.
Artikel 2
1. De strukturelle krav i kapitel II i bilag II til forordning (EF) nr. 852/2004 og i afsnit I, kapitel II og III, afsnit II, kapitel II og III, og afsnit V, kapitel I, i bilag III til forordning (EF) nr. 853/2004 gælder indtil den 31. december 2011 ikke for de mælkeforarbejdningsvirksomheder i Rumænien, der er opført i bilag I til denne beslutning.
2. Mejeriprodukter, der fremstilles af de mælkeforarbejdningsvirksomheder, der er omhandlet i stk. 1, må kun:
a)
bringes i omsætning på det rumænske hjemmemarked, eller
b)
anvendes til videre forarbejdning på de virksomheder i Rumænien, der er omhandlet i stk. 1.
Der anbringes på sådanne mejeriprodukter et sundheds- eller identifikationsmærke, der adskiller sig fra det sundheds- og identifikationsmærke, der er omhandlet i artikel 5 i forordning (EF) nr. 853/2004.
Artikel 3
Uanset kravene i afsnit IX, kapitel I, underkapitel II og III, i bilag III til forordning (EF) nr. 853/2004 kan de mælkeforarbejdningsvirksomheder, der er opført i bilag II til nærværende beslutning, fortsat forarbejde mælk, der opfylder kravene, og mælk, der ikke gør det, indtil den 31. december 2011, forudsat at forarbejdningen af den mælk, der opfylder kravene, og den mælk, der ikke gør det, finder sted på to separate produktionslinjer.
Artikel 4
Uanset kravene i afsnit IX, kapitel I, underkapitel II og III, i bilag III til forordning (EF) nr. 853/2004 kan de mælkeforarbejdningsvirksomheder, der er opført i bilag III til nærværende beslutning, fortsat forarbejde mælk, der ikke opfylder kravene, indtil den 31. december 2011 uden separate produktionslinjer.
Artikel 5
Mejeriprodukter, der fremstilles af mælk, der ikke opfylder kravene, må kun:
a)
bringes i omsætning på det rumænske hjemmemarked, eller
b)
anvendes til videre forarbejdning på de mælkeforarbejdningsvirksomheder i Rumænien, der er omhandlet i artikel 2, 3 og 4.
Der anbringes på sådanne mejeriprodukter et sundheds- eller identifikationsmærke, der adskiller sig fra det sundheds- og identifikationsmærke, der er omhandlet i artikel 5 i forordning (EF) nr. 853/2004.
Artikel 6
Rumænien forelægger Kommissionen årlige rapporter om de fremskridt, der er gjort for at bringe følgende i overensstemmelse med forordning (EF) nr. 852/2004 og (EF) nr. 853/2004:
a)
de mælkeforarbejdningsvirksomheder, der er omhandlet i artikel 2, stk. 1, herunder en tidsplan for, hvornår de forventes at opfylde de deri omhandlede strukturelle krav
b)
mælkeproducerende bedrifter, der producerer mælk, der ikke opfylder kravene
c)
systemet for afhentning og transport af mælk, der ikke opfylder kravene.
Den første årlige rapport forelægges Kommissionen senest den 31. december 2010 og den anden årlige rapport senest den 31. oktober 2011.
Formularen i bilag IV anvendes til de årlige rapporter.
Artikel 7
Denne beslutning anvendes fra den 1. januar 2010 til den 31. december 2011.
Artikel 8
Denne beslutning er rettet til medlemsstaterne.
Udfærdiget i Bruxelles, den 26. november 2009.

Labels: 17
7
3
0
18
15